title: Sufixo -ción
text: O sufixo -ción ye un sufixo culto, derivau d'a terminación latina -TIONE(M) que se fa servir en a nominalización pa creyar un sustantivo abstracto indicador d'o producto d'una acción. Dependendo d'o suyo grau d'evolución y tradición será un cultismo u semicultismo.
  
  Por un regular as parolas con este sufixo derivan dreitament d'un sustantivo latino con a terminación -TIONE, terminación que por vía popular ha evolucionau ta -zón en aragonés en parolas patrimonials como parizón, picazón, matazón, salazón y (en)torizons:
  APPARITIONE(M) > aparición (vía culta).
  PARITIONE(M) > parizón (vía popular).
  
  O sufixo -ción compite con o sufixo -miento y por ixo tenemos en aragonés medieval destrución y destruimiento con suyas variants. Tamién con o sufixo -ache y por ixo tenemos pelegrinache y pelegrinación.
  
  Bi ha casos en os que este sufixo se presenta en parolas en as que a forma latina no presentaba garra grupo consonantico (nación, derivau de NATIONEM), u presentaba os grupos consonanticos seguius de vocal palatal i -CT- (infección, derivau d'INFECTIONEM), u -PT (concepción, derivau de CONCEPTIONE).
  
  En os casos de derivación dende o parolas con grupo consonantico -CT seguidas de vocal palatal i (ye dicir, grupo -CTY-), ye posible distinguir entre os cultismos con -cc- y os semicultismos con -c-: d'esta traza dicción ye cultismo y maldición semicultismo, a parola introdueita actualment elección ye cultismo y a parola medieval tradicional esleción semicultismo. Atros semicultismos son afición, bendición, lición, suspición. Manimenos l'aragonés dende fa uns sieglos presenta pronunciacions vulgarizadas en os cultismos, evolucions converchents con o castellano d'o medio rural. Una d'as pocas variedatz d'aragonés que mantién a una pronunciación no vulgarizada d'o grupo -cc- en os cultismos ye l'aragonés benasqués, por presentar seseyo: acsión, infecsión, ecetra.
  
  Aspectos ortograficos 
  En a propuesta ortografica de l'Academia de l'Aragonés dicen que s'ha d'escribir o grupo -cc- en os cultismos latinos con -CTY- (acción, infección) y en cultismos latinos con -PTY- (corrupción, interrupción, recepción, excepción, capción, circumscripción, inscripción, descripción, concepción).
  
  En os semicultismos no s'escribe por haber-ie un uso tradicional antigo con o grupo -cc- simplificau chunto con una radiz que ya presenta bell cambeo notable respecto a la radiz latina, trobando-se contraste.
  BENEDICTIONE(M) > bendición.
  ELLECTIONE(M) (con -LL- cheminada) > esleción.
  
  Referencias 
  
  Sufixos cultos en aragonés